Radiostasie gekap oor gekskeer-oproepArgieffoto: https://pixabay.com Die departement van maatskaplike ontwikkeling het Donderdag gekap na ŉ radio-omroeper in Johannesburg wat ŉ gekskeer-oproep na die hulplyn vir geslagsgebaseerde geweld gemaak en haar as ŉ ontstelde matrikulant voorgedoen het. Lumka Oliphant, woordvoerder van die departement, het gesê die departement het eers later besef die oproep kom nie werklik van ŉ matriekleerder nie, en dat dit bloot ŉ poets was. Sy het bevestig ŉ omroeper van ŉ gemeenskapsradiostasie het die oproep gemaak, maar het nie die naam van die radiostasie bekendgemaak nie. “Die voorval was ŉ jammerte omdat die tyd wat op die oproep gemors is eerder konstruktief aangewend kon word om ŉ leerder of ander mense wat werklik hulp nodig het, te help,” het sy gesê. Volgens Oliphant het die omroeper aan die maatskaplike werker gesê dat sy nie haar naam in die koerant sien nie en daarom vermoed sy het gedruip. “Daar kan gehoor word hoe die maatskaplike werker op ŉ kalm en professionele manier aan die inbeller sê om die nommer te skakel wat deur die departement van basiese onderwys verskaf word en nie net op die koerant staat te maak om matriekuitslae te bevestig nie.” Die regering het vroeër beklemtoon dat matrikulante hul uitslae by hul skole of direk by die departement moet kry as geloofwaardige bronne vir matriekuitslae. Oliphant het gesê die departement waardeer die rol wat die media speel om die publiek in te lig en op te lei en die regering verantwoordbaar te hou, maar “die misbruik en spot dryf met ŉ noodsaaklike hulpbron kan nie aanvaarbaar wees nie”, het sy gesê. “Met behulp van die media het hierdie hulplyn ŉ ongekende hoeveelheid oproepe sedert middernag ontvang van angstige matrikulante en hul ouers wat bekommerd is oor die toekoms van hul kinders.” Matrikulante word steeds aangemoedig om gebruik te maak van die hulplyn deur 0800 428 428 of *120*7867# te skakel.